b'\n_START_ARTICLE_\nPellervo Saarinen\n_START_PARAGRAPH_\nPellervo Saarinen (26. huhtikuuta 1910 Taivalkoski \xe2\x80\x93 7. lokakuuta 2010 Helsinki) oli Valion p\xc3\xa4\xc3\xa4johtaja ja Maa\xc2\xadtalouden tutkimus\xc2\xadkeskuksen ylijohtaja, sek\xc3\xa4 kotiel\xc3\xa4intieteen professori ja maatalous- ja mets\xc3\xa4tieteiden tohtori._NEWLINE_Pellervo Saarisen vanhemmat olivat kansanedustaja Paavo Saarinen ja Lempi Sofia Mustajoki. H\xc3\xa4n syntyi Taivalkoskella, miss\xc3\xa4 is\xc3\xa4 toimi jonkin aikaa maanviljelysneuvojana. Perhe muutti pian Perni\xc3\xb6\xc3\xb6n, mist\xc3\xa4 vanhemmat ostivat maatilan. Saarinen valmistui ylioppilaaksi Turun suomalaisesta lyseosta 1929 ja maatalous- ja mets\xc3\xa4tieteiden kandidaatiksi 1934. Tohtoriksi h\xc3\xa4n v\xc3\xa4itteli 1944, v\xc3\xa4it\xc3\xb6sty\xc3\xb6n nimi oli Lehm\xc3\xa4n veriplasman er\xc3\xa4iden lipoidiaineosien vaikutuksesta maitorasvan muodostukseen. Saarinen ty\xc3\xb6skenteli Maatalouskoelaitoksen kotiel\xc3\xa4inosastolla assistenttina ja yliassistenttina 1934\xe2\x80\x931951._NEWLINE_Toisen maailmansodan aikana Saarinen toimi kansanhuoltoministeri\xc3\xb6ss\xc3\xa4 ja kansanhuollossa, ja h\xc3\xa4nen teht\xc3\xa4v\xc3\xa4n\xc3\xa4\xc3\xa4n oli muun muassa jatkosodan aikana 1941\xe2\x80\x931943 vastata Karjalan siviilien huollosta, ja Lapin sodassa 1944 huolehtia Lapin kansanhuollosta._NEWLINE_Vuosina 1947\xe2\x80\x931950 Saarinen opiskeli ja opetti Marylandin yliopistossa Yhdysvalloissa, miss\xc3\xa4 h\xc3\xa4n toimi professorina maitotaloustiedekunnan tutkimuslaboratoriossa. 1951\xe2\x80\x931957 Saarinen toimi Helsingin yliopiston kotiel\xc3\xa4intieteen henkil\xc3\xb6kohtaisena ylim\xc3\xa4\xc3\xa4r\xc3\xa4isen\xc3\xa4 professorina ja 1957\xe2\x80\x931960 Maatalouden tutkimuskeskuksen ensimm\xc3\xa4isen\xc3\xa4 ylijohtajana._NEWLINE_Valion p\xc3\xa4\xc3\xa4johtajan Jouko Juuramon kuoltua 1960 Saarinen valittiin Valion p\xc3\xa4\xc3\xa4johtajaksi, ja h\xc3\xa4n toimi virassa vuoteen 1975 saakka, jolloin j\xc3\xa4i el\xc3\xa4kkeelle. Saarisen aikana Valion meijerien m\xc3\xa4\xc3\xa4r\xc3\xa4 puolittui 318:sta 161:een ja niiden toiminta tehostui voimakkaasti. H\xc3\xa4nen aloitteestaan Valio ryhtyi valmistamaan raejuustoa._NEWLINE_Saariselle my\xc3\xb6nnettiin vuorineuvoksen arvonimi vuonna 1966 ja h\xc3\xa4net on palkittu lukuisilla kunnianosoituksilla. H\xc3\xa4n toimi Kansainv\xc3\xa4lisen meijeriliiton johtokunnassa ja sen Suomen osaston puheenjohtajana, sek\xc3\xa4 Kansallis-Osake-Pankin hallintoneuvostossa 1961\xe2\x80\x931980. Golfinpeluun Saarinen aloitti el\xc3\xa4kep\xc3\xa4ivill\xc3\xa4\xc3\xa4n, 75-vuotiaana, ja viel\xc3\xa4 88-vuotiaana h\xc3\xa4n kiersi Helsingin Sanomissa julkaistun muistokirjoituksen mukaan k\xc3\xa4vellen t\xc3\xa4ydet 18 reik\xc3\xa4\xc3\xa4. Saarinen kuoli pitk\xc3\xa4llisen sairauden seurauksena 100-vuotiaana Helsingiss\xc3\xa4.'